ดาวโจนส์,ทองคำปิดพุ่ง/น้ำมันบวก
หุ้นดาวโจนส์ปิดพุ่ง 337.76 จุด คาดสหรัฐเร่งออกมาตรการกระตุ้นเศรษฐกิจ ด้านราคาน้ำมันเพิ่มขึ้น 63 เซนต์ ขณะที่ทองคำบวกแรง 23.20 ดอลลาร์
16 ธ.ค. 2563

ดัชนีเฉลี่ยอุตสาหกรรมดาวโจนส์ปิดที่ 30,199.31 จุด เพิ่มขึ้น 337.76 จุด หรือ +1.13% ขณะที่ดัชนี แนสแดค ปิดที่ 12,595.06 จุด เพิ่มขึ้น 155.02 จุด หรือ +1.25% ส่วนดัชนี เอสแอนด์พี 500 ปิดที่ 3,694.62 จุด เพิ่มขึ้น 47.13 จุด หรือ +1.29%
ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดเมื่อวันที่ 15 ธ.ค. ขานรับความหวังที่ว่าสภาคองเกรสสหรัฐจะอนุมัติมาตรการกระตุ้นเศรษฐกิจในไม่ช้า ขณะที่ดัชนีแนสแดคปิดทำนิวไฮ รับข่าวการฉีดวัคซีนต้านไวรัสโควิด-19 ในหลายประเทศ
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมกราคม เพิ่มขึ้น 63 เซนต์ ปิดที่ 47.62 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนกุมภาพันธ์ เพิ่มขึ้น 47 เซนต์ ปิดที่ 50.76 ดอลลาร์ต่อบาร์เรล
ราคาทองคำตลาดโคเม็กซ์งวดส่งมอบเดือนกุมภาพันธ์ เพิ่มขึ้น 23.20 ดอลลาร์ ปิดที่ 1,855.30 ดอลลาร์ต่อออนซ์